กลุ่มก่อสร้างวิ่งยกแผง หลังคมนาคมชงหลายโครงการเข้าครม.
กลุ่มก่อสร้างเทรดคึกคัก ขยับขึ้นถ้วนหน้าหลังคมนาคมเตรียมชงหลายโครงการเข้าครม. Top Pick หลักทรัพย์ผู้รับเหมาฯ ขนาดใหญ่ คือ CK ราคาพื้นฐาน 33.00 บาท ส่วน STEC แม้แนะนำ ถือ ราคาพื้นฐาน 26.00 บาท แต่ราคาหุ้นที่ปรับลงมากไป ทำให้กลับมามี upside 31% จึงแนะนำ ซื้อเก็งกำไร
25 มี.ค. 2558

ผู้สื่อข่าวรายงานว่า ราคาหุ้นบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ณ เวลา 14.42 น.อยู่ที่ 14.30 บาท บวก 0.10  หรือ 0.70% มูลค่าการซื้อขาย 53.39 ล้านบาท
ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ณ เวลา 14.42 น.อยู่ที่ 7.25 บาท บวก 0.15 หรือ 2.11% มูลค่าการซื้อขาย 631.76 ล้านบาท
ราคาหุ้นบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ณ เวลา 14.42 น.อยู่ที่ 20.60 บาท บวก 0.80  หรือ 4.04% มูลค่าการซื้อขาย 366.39 ล้านบาท
ราคาหุ้นบริษัท ช.การช่าง จำกัด (มหาชน) หรือ CK ณ เวลา 14.42 น.อยู่ที่ 24.10 บาท บวก 0.30 หรือ 1.26% มูลค่าการซื้อขาย 103.48 ล้านบาท
บล.ดีบีเอส วิคเคอร์ส(ประเทสไทย) ระบุในบทวิเคราะห์ (25 มี.ค.) ว่า จากที่กระทรวงคมนาคมลำเลียงโครงการชง ครม.ล่าสุดดันมอเตอร์เวย์ 2 เส้นทาง บางปะอิน-สระบุรี-นครราชสีมา 84.6 พันล้านบาท และบางใหญ่-นครปฐม-กาญจนบุรี 55.6 พันล้านบาท จ่อคิวรอเคาะแล้ว ต่อด้วยรถไฟฟ้า 3 สาย คือ ชมพู มูลค่า 56 พันล้านบาท เหลือง 54 พันล้านบาท และส้ม 106.7 พันล้านบาท พร้อมทางคู่ 1 เส้นทางจิระ-ขอนแก่น วงเงิน 26 พันล้านบาท เสนอไม่เกิน 15 เม.ย.นี้
อย่างไรก็ดี หากทำได้จริงจะเป็นบวก เพราะในภาพใหญ่ของเศรษฐกิจไทยได้คาดหวังเรื่องการใช้จ่ายภาครัฐเป็นเครื่องยนต์สำคัญต่อความหวังต่อการเติบโตของเศรษฐกิจไทยในปีนี้ หลังจากเครื่องยนต์ การส่งออกและการบริโภคต่างชะลอลง ทำให้สำนักเศรษฐกิจต่างๆพากันปรับลดเป้า GDP ในปีนี้ อีกทั้งหลักทรัพย์กลุ่มรับเหมาก่อสร้างปรับตัวลงกันรุนแรง จากความกังวลว่าการเบิกจ่ายงบประมาณจะเป็นไปอย่างล่าช้า ทำให้ผู้รับเหมาก่อสร้างประมูลงานได้น้อยลงกว่าที่ประมาณการกันไว้
ทั้งนี้ หลักทรัพย์ผู้รับเหมาก่อสร้างขนาดใหญ่จะมีความได้เปรียบในเรื่องการประมูลงานขนาดใหญ่ได้ เพราะมีความพร้อมด้านทุนจดทะเบียน การเงิน และประสบการณ์ รวมทั้งผลงานที่ผ่านมา คาดว่าหาก ครม.มีการผ่านมติให้มีการเปิดประมูลงานขนาดใหญ่ ก็จะทำให้มีโอกาสกลับมาอีกครั้ง
Top Pick หลักทรัพย์ผู้รับเหมาฯ ขนาดใหญ่ คือ CK ราคาพื้นฐาน 33.00 บาท ส่วน  STEC แม้แนะนำ ถือ ราคาพื้นฐาน 26.00 บาท แต่ราคาหุ้นที่ปรับลงมากไป ทำให้กลับมามี upside 31% จึงแนะนำ ซื้อเก็งกำไร
ส่วนผู้รับเหมาขนาดเล็กที่เป็น Top Pick คือ บริษัท ซินเท็ค คอนสตรัคชั่น จำกัด (มหาชน) หรือ SYNTEC ราคาพื้นฐาน 4.15 บาท และเก็งกำไรคือ บริษัท เนาวรัตน์พัฒนาการ จำกัด (มหาชน) หรือ NWR ราคาพื้นฐาน 2.49 บาท